CELEX: 62012TN0547
Language: lt
Date: 2012-12-18 00:00:00
Title: Byla T-547/12: 2012 m. gruodžio 18 d. pareikštas ieškinys byloje Teva Pharma and Teva Pharmaceuticals Europe prieš EMA

16.2.2013   
            
            
               LT
            
            
               Europos Sąjungos oficialusis leidinys
            
            
               C 46/21
            
         2012 m. gruodžio 18 d. pareikštas ieškinys byloje Teva Pharma and Teva Pharmaceuticals Europe prieš EMA
   
   (Byla T-547/12)
   2013/C 46/38
   Proceso kalba: anglų
   
      Šalys
   
   
      Ieškovės: Teva Pharma BV (Utrechtas, Netherlands) ir Teva Pharmaceuticals Europe BV (Utrechtas), atstovaujamos baristerių K. Bacon ir D. Piccinin, solisitorių G. Morgan ir C. Drew
   
      Atsakovė: Europos vaistų agentūra
   
      Reikalavimai
   
   Ieškovės Bendrojo Teismo prašo:
   
               —
            
            
               panaikinti Europos vaistų agentūros sprendimą, pateiktą jos 2012 m. lapkričio 26 d. rašte, kuriuo buvo atsisakyta patenkinti pareiškėjų prašymą leisti prekiauti generiniu (nepatentiniu) vaistu abacavir (lamivudine); ir
            
         
               —
            
            
               priteisti iš Europos vaistų agentūros bylinėjimosi išlaidas.
            
         
      Ieškinio pagrindai ir pagrindiniai argumentai
   
   Grįsdamos savo ieškinį ieškovės remiasi vienu teisinių pagrindu, teigdamos, kad šis atsisakymas patenkinti jų prašymą išduoti leidimą prekiauti fiksuotų dozių vaistų deriniu, remiantis tuo, kad šis produktas buvo saugojamas dešimties metų laikotarpio išskirtine teise, prieštarauja Reglamentui (EB) Nr. 726/2004 (1) ir Direktyvai Nr. 2001/83/EB (2), atsižvelgiant į tinkamą jų aiškinimą. Konkrečiai kalbant, ieškovės teigia, kad leidimo prekiauti produktu savininkas neturi teisės naudotis dešimties metų laikotarpio išskirtine teise, nes produktas yra fiksuotų dozių vaistų derinys, kuriame derinamos dvi veikiančiosios medžiagos, kurios jau keletą metų buvo tiekiamos ir naudojamos ES kaip kelių skirtingų medicininių produktų komponentai. Todėl ieškovės teigia, kad produktui taikomas tiek tas pats bendras leidimas prekiauti, kaip tai suprantama pagal Direktyvos Nr. 2001/83/EB 6 straipsnio 1 dalies antrąją pastraipą, tiek ankstesni leidimai prekiauti minėto vaisto komponentais. Atitinkamai, ieškovės teigia, kad vaistui nebuvo taikomas ilgesnis išskirtinės teisės laikotarpis pasibaigus minėtų leidimų galiojimo laikotarpiui.
   
      (1)  2004 m. kovo 31 d. Europos Parlamento ir Tarybos reglamentas (EB) Nr. 726/2004, nustatantis Bendrijos leidimų dėl žmonėms skirtų ir veterinarinių vaistų išdavimo ir priežiūros tvarką ir įsteigiantis Europos vaistų agentūrą (OL L 136, p. 1; 2004 m. specialusis leidimas lietuvių k., 13 sk., 34 t., p. 229).
   
      (2)  2001 m. lapkričio 6 d. Europos Parlamento ir Tarybos direktyva 2001/83/EB dėl Bendrijos kodekso, reglamentuojančio žmonėms skirtus vaistus (OL L 311, p. 67; 2004 m. specialusis leidimas lietuvių k., 13 sk., 27 t., p. 69).